Margaritin otok
Margaritin otok (španjolski: Isla de Margarita; ) je najveći otok u venezuelanskoj saveznoj državi Nueva Esparta, koji se nalazi nedaleko od sjeveroistične obale zemlje, u Karipskom moru. Iako je najveće naselje na otoku Porlamar, njegovo sjedište se nalazi u naselju La Asunción. Primarne djelatnosti na otoku su ribarstvo, turizam i građevina.

Historija

Kristofor Kolumbo je 1489. godine postao prvi Europljanin koji je kročio na otok, na kojemu su tada stanovali Indijanci iz plemena Guaykeri. Bogato nalazište perli, otok je ubrzo fortificiran zbog čestih gusarskih napada, a neke od fortifikacija sačuvane su i do danas. Godine 1525., ustoličen je kao sjedište kolonijalne provincije Margarita. 

U narednom periodu, otok su nekoliko puta napadali i osvajali pojedinci, poput nasilnog konkvistadora Lopea de Aguirrea 1561. godine. Godine 1675., humani pirat "Red Legs" Greaves uspio je osvojiti otok i poraziti španjolske brodove koji su bili stacionirani oko obale, a već sljedeće godine, otok je uspješno napao i francuski odmetnik markiz de Maintenon. Nakon potonjeg incidenta, započela je izgradnja utvrde Santa Rosa. 

Otok je 1814. godine stekao nezavisnost od Španjolske, nakon kraha Prve Republike, te je postao prvi trajno nezavisni teritorij Venezuele. Dvije godine kasnije, Simón Bolívar je upravo s Margaritinog otoka započeo vojni pohod za nezavisnost južnoameričkih zemalja.

Geografija

Margaritin otok ima ukupnu površinu od 1,020 km, a podijeljen je na dva poluotoka između kojih se nalazi 18 km duga prevlaka. Klima je suha i sunčana, a prosječne temperature kreću se od 24 do 37 °C. Zapadni poluotok, Macanao, slabije je naseljen od istočnog, Paraguachoe, koji je i razvijeniji. Najviši vrh otoka je brdo San Juan, visoko 960 metara.

Populacija

Na otoku živi nešto manje od 440,000 stalnih stanovnika, mada ta brojka zna osjetno varirati tokom praznika i različitih spomendana. Nešto manje od 25% stanovnika živi u Porlamaru, koji je i najveće naselje na otoku; dio stanovništva redovito se, mada privremeno, seli na otoke iz arhipelaga Los Roques radi ribolova. Na Margaritinom otoku živi i velik broj stanovništva stranog porijekla, mahom europskog.

Kriminal

Iako je vrlo popularna turistička destinacija, Margaritin otok je poznat po neuobičajeno velikoj stopi kriminaliteta, posebice prema turistima i mornarima koji dolaze na to područje. Osim klasičnog, nasilnog kriminaliteta, od 1998. godine su oko otoka zabilježeni i brojni piratski napadi, što je dovelo do toga da se Veneuzela stavi na popis opasnih zemalja za plovidbu, uz savjet brodovima da izbjegavaju sidrenje i plovidbu u tom području. Iako se ni Sjedinjene Države, ni Ujedinjeno Kraljevstvo nisu posebno koncentrirale na Margaritin otok, obje zemlje izdaju upozorenje svojim građanima koji putuju za Venezuelu o velikoj opasnosti i visokoj stopi kriminaliteta. Kako bi bolje kontrolirala dolaske i odlaske, ali i utjecala na smanjenje stope kriminaliteta, venezuelanska vlast je u listopadu 2011. godine uvela obvezu registriranja otisaka prstiju i fotografije za sve ljude koji dolaze na otok. 

Neki od zloglasnijih incidenata u posljednjim godinama su: 

 Talijanski turist Emiliano Astore ubijen je 2010. godine na svom brodu, koji je bio usidren nedaleko od otoka. Sumnjivi incident, registriran kao pljačka, doveo je do hapšenja dvojice policajaca i jednog civila zbog upletenosti. 
 Belgijski turist Bonne Philippe ubijen je u ožujku 2011. godine dok je jeo u restoranu brze hrane na plaži El Agua na otoku.  Istoga mjeseca, francuski turist Yves Le Bras ubijen je tokom pljačke u restoranu hotela Laguna Mar, gdje je u tom trenutku jeo sa suprugom. U srpnju iste godine, Britanac Tom Ossel ubijen je jer je pružao otpor sedmorici oružanih pljačkaša koji su goste hotela uzeli kao taoce, tražeći dragocjenosti po sobama. 
 U siječnju 2012. godine, skupinu od 30-35 brazilskih turista opljačkala je banda oružanih pljačkaša koja se sasojala od 13-15 ljudi. 
 U rujnu 2013. godine, nizozemski turist je ubijen od strane oružanih pljačkaša, koje je pokušao spriječiti da se popnu na njegov brod.
 U veljači 2014. godine, njemački turist Horst Kurt Fritz ubijen je nedugo nakon što je zajedno sa skupinom turista na brodu došao na otok.

Reference

Vanjske poveznice

 Nuevaesparta.gob.ve: Official Isla de Margarita government website 

Otoci u Venezueli